
Motto: 
Vita magis in pretio est 
quam quaeque temporalia bonal. 


Vechile concepții comune în drept îşi aveau rădăcinile în credința ali- 
mentării dreptului cu valori exclusiv religioase. Timp de mii de ani, dreptul 
reprezenta un atribut exclusiv al claselor sacerdotale, până la nivelul pon- 
tifilor supremi. 

Religia, generatoare, de asemenea, de morală şi, prin aceasta, de civili- 
zație, modela principiile juridice într-o manieră simplă, neechivocă şi efi- 
cientă. În acest mod, chiar dacă, „de la apariția lui Homo sapiens până 
astăzi, materialul genetic nu s-a schimbat,... totugi diferențe există! Aces- 
tea sunt rezultatul nu al mecanismelor evoluționiste biologice, ci al progre- 
sului realizat la nivelul software-ului cerebral prin funcția modulatoare a 
mecanismelor sociale (ale culturii şi civilizației)”?, în care noi integrăm, în 
mod fundamental, religia, urmată de drept, filozofie şi ştiinţă. 

Nimic nu părea să zdruncine acea temelie sacerdotală a dreptului şi să 
conducă la reconsiderarea ă rebours a vectorului influențelor externe asu- 
pra domeniului prin excelență nomotetic (domeniul juridic, fireşte). Din 
fiu legitim al religiei, acesta a devenit, prin laicizare, emul al ei şi, mai apoi, 
în regimurile politice atee, uzurpator chiar al ordinii naturale sau divine. 

Asistăm, astăzi, în prezenţa unui veritabil asalt anti-spiritualist şi al 
unui evanescent (prin vacuitatea sa) curent de decreştinare, la constitu- 
irea unui considerabil inventar (la rându-i, emergent) al patafizicelor ce 
reclamă drept de cetate în sfera normalităţii. Acestea sunt alimentate de 
credința oarbă în virtuțile determinărilor cantitativiste ale cunoaşterii în 


1 Publius Ovidius Naso, Metamorphosis, 1, 5, apud Ioan Inocenţiu Micu-KLEIN, Illustri- 
um poetarum flores, ediţie de: Florea Firan şi Bogdan Hâncu, Editura Ştiinţifică, Bucureşti 
1992, 512. 

? Constantin BĂLĂCEANU-STOLNICI, Cunoaştere şi ştiinţă, Editura Fundaţiei „Andrei a- 
guna”, Constanţa 1997, 472-473. 

detrimentul celor calitative (selective sau responsabile), deşi ştim prea 
bine că fundamentele gnostice ale cunoaşterii sunt nutrite de spiritul de 
libertate, iar libertatea este, înainte de toate, paviment al discernământului, 
al alegerii, în valeryană viziune. 

Acest fenomen al diluției normalităţii prin centrarea excepționalității 
într-un registru al benignei alterități ne prilejuieşte, în câmpul normelor 
juridice pe seama ştiinţelor vieții omeneşti, momente şi motive de reflecţie 
şi o căutare din nou ferventă a izvoarelor înțelepciunii în plan nomotetic. 

Aşadar, aceste patafizici se înmulțesc pe zi ce trece. Ritmurile proprii 
ştiinţelor pozitive, atât de allegre, sunt imposibil de susținut de către na- 
tural-contemplativele domenii ale spiritului şi moralei. Chiar dreptul (cu 
descalificanta-i „normoză”) răspunde cu oarecare inerție acestor energu- 
menice creaţii ale unei realități materiale în plină expansiune. Inimagina- 
bilul de altădată a devenit posibil: bunicii şi străbunicii vor putea fi (prin 
forța manipulării embrionilor) mai tineri, în ordine temporal-naturală de- 
cât nepoții şi strănepoții (ca atare, timpul, ca element de primă referință 
în religie, morală şi drept, ar putea fi reconsiderat); inseminarea artificială 
ar putea transforma radical conceptul de „rudenie” (un concept esenţial în 
raporturile matrimoniale, de stare civilă şi în cele succesorale), făcând din 
acesta un element benign. Acest fenomen ar adânci dincolo de suportabil 
falia dintre indivizi, alienându-i mai mult decât o face viaţa în registru 
super-individualist; diferențierea sexuală naturală este şi ea supusă unei 
psihologizări artificioase, care anunţă un planetar câmp de bătălie pentru 
un nou conflict zigotic; la această selecţie artificială se adaugă transsexu- 
alismul (ce nu mai apare ca fiind paranoic, ci, în numele proprietății abso- 
lute asupra corpului, ca panaceu psihic, argument folosit şi de susținătorii 
eutanasiei şi, paradoxal, de cei ai eugeniei), chiar dacă acesta traumatizează 
familii întregi, colectivități de prieteni şi, mai ales, progenituri; povestea 
lui Ganymede se complică şi ea tot mai mult; el, bietul Ganymede, nu mai 
doreşte simpla toleranță, încearcă să-şi asume şi instituțiile specifice, tra- 
diționale şi natural create pentru cuplurile heterosexuale, unele dintre 
ele având vechimea Antichității (precum, e.g., căsătoria); în sfârşit, fără 
a epuiza decorul acestor patafizici, uniformismul acablant mai cunoaşte 
o redutabilă armă - posibilitatea clonării omului, ceea ce aduce în scenă 
desăvârşirea despiritualizării ființei umane, prin desprinderea totală a cor- 
pului biologic de universul său psiho-cultural care, până de curând, era 
coparticipant primar la individualizarea şi personificarea omului. 


3 Paul VALÉRY, Criza spiritului şi alte eseuri, trad. de Maria Ivănescu, Editura Polirom, 
Iaşi 1996, 29. 

Pentru a trata juridic, într-un mod coerent, organic, toate aceste fenomene 
ce fac obiectul bioeticii şi biodreptului, se impune cu evidenţă satisfacerea 
unei nevoi de ordin conceptual: definirea juridică a vieții umane. Cine să o 
facă: preotul, filozoful, juristul sau omul de ştiinţă? 

În ceea ce ne priveşte, credem că răspunsul la sus-menţionata întrebare 
le revine, în egală măsură şi împreună, viața umană fiind în mod echili- 
brat guvernată de norme şi prescripţii religioase şi civile, de la concepţie 
şi naştere până la bătrâneţe şi supremum exitus, trecând prin educaţie şi 
instrucţie, prin parentate, dragoste şi căsătorie, prin maturitate creatoare 
şi emancipare redemptorie, atât în substanța sensibilă a metamorfozelor 
fiziologice, cât şi în aceea, mai subtilă, a alchimiei psihice (în imensa paletă 
dintre reprezentările sceptice şi cele dionisiac vitaliste). Nimeni dintre ei 
nu este astăzi tezaurizatorul adevărului, unul perfect independent, perfect 
autonom sub raport euristic şi moral, chiar dacă se comportă ca atare sub 
aspect acțional, praxiologic. 

Poate nicicând n-a fost absolut necesară definirea vieţii şi a omului ca 
acum, când, după un secol de continuă despiritualizare, de carnagii şi expe- 
rimente, putem face aparent nelimitate intervenții asupra omului şi vieţii 
sale, atât în sens individual, dar şi colectiv. Să fi devenit rațiunea utilitaristă 
hipertrofiată un pandant al sufletului şi sensibilităţii omului, încât să le 
perceapă ca fiind inamici inavuabili ai singurului ei ideal — pragmatismul 
universal? Să se fi topit în neant visul lui Toma de Aquino, concrescut cu 
convingerea lui Maimonide şi pecetluit de Edouard Schuré, acela al frater- 
nizării Spiritului cu Rațiunea? 

Noi nu suntem sceptici. Meta-rațiunea dictează în mod natural un con- 
trol rezonabil al acesteia. Spiritul, prototip universal al oricărei renaşteri, 
cere, la rându-i, acomodarea cu propria noastră natură şi cu limitele ne- 
pervertirii Firii noastre; însăşi rațiunea de-a fi a naturii este ordinea, iar 
ordinea, după Denis Diderot (Cugetări filozofice) este semnul evident al 
prezenţei lui Dumnezeu în lume. În fine, dreptul dezvoltă propria-i filozofie 
(jusnaturalistă, fără doar şi poate, deoarece pozitivismul juridic este un 
nonsens din moment ce valorile juridice nu se nasc în prosopopeea legilor, 
ci în „cuibul” religiei şi al filozofiei sociale). Această filozofie jusnaturalistă 
îl dislocă din condiția umilă de „notar” al devenirii şi îl face părtaş, cu 
„drept de cetate”, în conclavul înțelepţilor. Prin definiție, jusnaturalismul 
este un „apostol” al limitei şi al congruențţei, al finitudinii, în care se ma- 
nifestă Dumnezeu; astfel, în accepţiune pauliană, Dumnezeu îşi găseşte 
reflectarea în fiecare dintre noi. Avem puterea de-a-l manifesta diferit de 
ceilalți, dar după voinţa sa. A experimenta contra naturii (şi în mod nea- 
decvat justificat prin implicarea sa) înseamnă, finalmente, a experimenta 

contra sa. Ceea ce i se permite Spiritului — dominarea naturii — nu ne este 
recomandabil nouă - ignorarea legilor naturale. 

Numitorul comun al eticii vieţii şi al dreptului vieţii este, evident, însăşi 
viața omului. Dar dacă la ea ne raportăm şi îi cerem ştiinţei să o respecte, 
trebuie să o definim. Valorile ei sunt multiple: dăinuire, libertate, împlinire şi 
mântuire. Le găsim, în variate forme, în expresii particulariste religioase, filo- 
zofice, juridice şi ştiinţifice. Nu avem însă o perspectivă comună, integrală, 
organică, demnă de a fi criteriu suprem în câmpul aplicaţiilor praxiologice. 
Ca atare, să medităm. 

Care este perspectiva esenţială a religiei? Viața este un atribut divin. 
Putem, ca atare, să-i cunoaştem formele de manifestare, dar numai în mă- 
sura devoalării intenţiei sale, Dumnezeu ne oferă rațiunea creării omului 
(ca supremă expresie a Universului de el creat). Divinitatea vieţii atrage, 
ipso facto, intangibilitatea ei. Doar prin atitudine furtivă putem asimila 
planul divin al creaţiei celui uman al modelării. Astfel, rațiunea umană 
apare ca fiind un aspect particular sau, mai simplu, precum natural codicil 
al rațiunii şi voinţei divine; şi atunci, nu mai suntem surprinşi de faptul că 
cele mai importante descoperiri ştiinţifice (de la teorema lui Pitagora, la 
Legea lui Arhimede şi la teoria einsteiniană a relativității) au fost revelate; 
inclusiv legea gravitaţiei a lui Newton. Altfel spus, experimentul, deducția 
şi inducția logică sunt esențialmente reproductive, pe când cu geniu ne 
investeşte şi ne înnobilează Dumnezeu. 

Mai observăm totodată că religia ce favorizează visarea (palladium şi 
revelator al contemplaţiei) stimulează creativitatea şi permite, astfel, afir- 
marea geniului. În această lumină, vehiculul rațiunii dumnezeieşti, care 
este creştinismul, inspiră creația şi face să vibreze antenele gnozei prin 
care se răspândesc darurile cunoaşterii. Modelarea cunoaşterii este umană, 
dar impulsul şi scopul ei sunt divine: teleologia ei este însăşi perfecțiunea 
divină. 

Care este perspectiva filozofică? Îndoiala în cristalizarea definitivă a as- 
pectelor vieții umane ce îmbracă aparenţa perfecțiunii este marca de spirit 
a filozofiei (chiar curentele vitaliste şi-o însuşesc). Cu alte cuvinte, tot ce 
este amprentat de filozofie poartă ca semn distinctiv relativismul cultural. 
Osmoza acestui relativism cu spiritul în sufletul omului îi conferă acestuia 
din urmă identitate şi loc în istorie. Ca atare, perspectiva filozofică este 
indelebilă față de aceea spiritualist-religioasă. 

Care sunt constantele definiționale ale ştiinţei? Viaţa umană se circum- 
scrie câmpului de manifestare a legilor naturii pe care ajunge a le cunoaşte 
şi integra, chiar manipula, dar nu le poate elimina. Fundamentală, din per- 
spectiva ştiinţei, este mişcarea şi suportul ei energetic (de esență termodi- 
namică, atât la nivel celular — până la micro-dimensiunea componentelor 

ADN-ului din codul genetic al fiecăruia —, cât şi la acela organic, integral, 
al ființei noastre). Decelarea inanimatului de animat, a mutabilității de 
inerție într-un principiu vitalist cuibărit în sânul „acţiunii”* este necesară, 
dar nu suficientă. Fără a putea fi considerat om de ştiinţă, însuşi sfântul 
Toma de Aquino considera mişcarea sau simplele „operațiuni” a fi de primă 
relevanță pentru viața umană atunci când aceasta nu se limitează la o 
simplă metaforă”. Din această perspectivă, prin prisma ştiinţei, embrionul 
uman conține viață, ceea ce este de capitală importanţă într-o sumă de 
preocupări ale bioeticii şi biodreptului, precum următoarele: terapia fe- 
tală, cercetările asupra embrionilor umani, tehnicile reproductive şi im- 
plantatorii, semnificația juridică şi etică a avortului, sterilizarea celor ce 
suferă de maladii psihice, moartea cerebrală şi experimentele efectuate pe 
celulele cerebrale ale fetuşilor avortaţi, efectele idealului uman al salvării 
vieţii cu orice preț, eutanasia şi marele proiect al genomului uman, limitele 
morale ale testelor genetice predictive etc.6 

La toate acestea se pot adăuga numeroasele chestiuni etice legate de 
proiectata viață artificială, astfel cum a fost aceasta definită de Christopher 
G. Langton, în 1989, în lucrarea Artificial Life: „sisteme construite de om, 
care prezintă comportamente caracteristice sistemelor vii naturale”. Care 
ar fi aceste proprietăţi pe care Langton le preia de la J. Doyne Farmer şi 
Alleta d'A Belin? Iată, în primul rând, grupul celor patru proprietăţi obli- 
gatorii, la care se adaugă alte trei proprietăţi aleatorii: 


1. Fiinţa umană a contribuit la procesul apariţiei oricărui sistem de viață ar- 
tificială; 

2. Un sistem de viață artificială este autonom; 

3. Un sistem de viață artificială se află în interacțiune cu mediul său înconju- 
rător; 

4. Se manifestă o dezvoltare a comportamentelor într-un sistem de viață arti- 
ficială (...) 

5. Un sistem de viață autonomă nu se poate reproduce prin el însuşi; 

6. Un sistem de viaţă artificială posedă o capacitate de adaptare; 

7. Un sistem de viaţă artificială nu constituie o unitate. Contrar vieţii [naturale 
- n. n.], un sistem de viață artificială poate fi răspândit în mai multe locuri: e.g., 
un robot şi un calculator pot efectua calcule fiind conectaţi prin unde. Chiar în 


1 Pierre LAROUSSE, Grand dictionnaire universel du XIX siècle, XV, Paris, 1005. 

5 TOMA DE AQUINO, Somme théologique, I, q. 18, a. 1 corp, trad. A.D. Sertillanges, tome 
III, Edition De la revue des jeunes, Paris 1935. 

ê David J. Roz — John R. Wiuuiams — Bernard M. Dickens - Jean/Louis BAUDOIN, La bi- 
octhique: ses fondements et ses controverses, Ed. du Renouveau Pédagogique Inc., Saint-La- 
urent (Canada) 1995, in integrum (http://www.irem.ge.ca/bioethique/francais/publications/ 
la_bioethique_fondements.html). 

interiorul unui calculator, nimic nu garantează că octeţii acestui sistem sunt 
toţi regrupaţi”. 


În sfârşit, care sunt perspectivele juridice comune? Unicitatea ipostazelor 
antropice şi participarea la salvarea valorilor speciei fac din viața umană 
individuală un bun de patrimoniu al întregii umanităţii, ceea ce elimină 
posibilitatea juridică a fascizării lumii sau, bien au contraire, a colectivizării uni- 
formiste a ei prin clonare sau prin tehnici reproductive selective şi predic- 
tive. Pentru întreaga societate, viața unui om nu apare ca o amoeba arcella 
unicelulară perfect autonomă capabilă de autoreproducere şi, pe cale de 
consecință, perfect dispensabilă. Societatea umană, privită cu ochi hobbesian, 
apare ca o metazoară în care întregul depinde de parte şi partea de întreg, 
tocmai pentru faptul că gradul de organizare este atât de elevat, încât in- 
terdependențele sunt imposibil de ignorat. Există un invizibil vinculum 
Juris între toţi membrii componenți ai marelui lanț uman. 

Pentru a răspunde tuturor criteriilor esențiale expuse în perspectivele 
celor patru dimensiuni ale existenței conştiente a omului, am înțeles să de- 
finim reperul primar al acţiunilor şi experimentelor noastre, viața umană 
însăşi, după cum urmează: viața umană este un univers bio-psiho-cultural 
în care, sub impulsul vital divin şi perfect, se nasc, se ameliorează, se re- 
produc, se sting şi se stochează noetic ipostaze antropice unice şi valori 
seriale, comune speciei, pe un traseu destinal independent, cu mijloace 
adjuvante dependente şi într-un sens al perfecțiunii divine. 

În acest mod, noi, jurişti şi oameni de ştiinţă pătrunşi de adevărurile ste- 
nice ale spiritualității meditaţiei filozofice, răspundem la întrebarea care-a 
ocazionat reflecțiile noastre pe seama definiției vieții umane („De unde 
ar trebui să preia dreptul definiția vieții umane: din religie, morală, ori 
din filozofia ştiinței?”), cu simplitatea logicii, bunului-simţ şi credinței: din 
sincretismul acestor forme particulare de apreciere a fenomenului funda- 
mental al existenţei noastre, viața umană însăşi. Bioetica şi biodreptul vor 
putea astfel, în consonanţă cu neîncetatul marş al ştiinţelor vieții declanşat 
de Andreas Vesalius prin lucrarea sa, De humani corporis fabricat, să-şi ex- 
tindă desenul şi țesătura de reguli, în mod natural, ca domenii ale gândirii 
organice pe canavaua necesarei definiţii a vieții umane. 


7 http://hwww.vieartificielle.com/index.php?action= article&id="7 

8 Despre structura corpului omenesc, 1543, apud Ray SPANGENBURG — Diane K. MosER, 
Istoria ştiinţei, I, trad. română: Constantin Dumitru-Palcus, Editura Lider, Bucureşti 1994, 
1841; 


